ઓશો રજનીશ કહેતા કે કોઈ વસ્તુને કોઈનાથી છુપાવવી હોય તો એને બરાબર તેની નજર સામે જ મૂકી દો. વ્યંગમાં કહેવામાં આવેલી આ વાત આપણા વારસાની બાબતમાં કરુણ રીતે સાચી ઠરે છે. હૉલીવુડની ફિલ્મોના પ્રતાપે આપણે ત્યાં લોકો લિયોનાર્ડો દ વિન્સી વિશે જેટલું જાણતા હશે એના કરતાં હજારમા ભાગનું પણ ઓગણીસમી સદીના ધરખમ ભારતીય ચિત્રકાર રાજા રવિ વર્મા વિશે નહીં જાણતા હોય. કરોડો ભારતીયો કૅલેન્ડરમાં છપાયેલાં દેવી-દેવતાઓ તરીકે રોજિંદા ધોરણે તેમનાં ચિત્રો નિહાળે છે-પૂજે છે, પરંતુ એના સર્જક વિશે મુઠ્ઠીભર કલારસિકો સિવાય ભાગ્યે જ કોઈને ખબર હોય છે. ૨૦૦૮થી બનીને તૈયાર પડેલી કેતન મહેતાની ફિલ્મ ‘રંગ રસિયા’ ફાઇનલી છ વર્ષ પછી સેન્સર સાથેના સંઘર્ષ પછી રિલીઝ થઈ છે. સમયના કૅન્વસ પર રંગ, કળા, વિવાદ, વિચાર, શૃંગાર, ધર્મના લસરકા સાથેની આ ફિલ્મ સિનેમાના ચાહકોએ ચૂકવા જેવી નથી.